P. Hrušovský, predseda NR SR: (2005-09-21):
Pán poslanci, ďalšie návrhy na zmenu a doplnenie programu nie sú. Pristúpime k hlasovaniu v poradí návrhov tak, ako boli podané. Pán poslanec Fico navrhol, aby prvým bodom programu rokovania 50. schôdze bola všeobecná rozprava o situácii v Národnej rade Slovenskej republiky a o legitimite vládnutia tejto vládnej koalície vzhľadom na okolnosti, ktoré sa za posledný deň v Národnej rade odohrali. Prosím, prezentujme sa a hlasujme. (Hlasovanie.) 140 prítomných, 63 za, 50 proti, 11 sa zdržalo, 16 nehlasovalo. Návrh sme neschválili. Pán poslanec Fico navrhol, aby z rokovania schôdze bol stiahnutý bod číslo 2. Hlasujeme, páni poslanci. (Hlasovanie.) 141 prítomných, 63 za, 50 proti, 12 sa zdržalo, 16 nehlasovalo. Návrh sme neschválili. Pán poslanec Hort navrhuje tento bod z rokovania schôdze vypustiť. Hlasujeme, páni poslanci. (Hlasovanie.) 141 prítomných, 78 za, 56 proti, 7 sa zdržalo. Návrh sme schválili. Pán poslanec Šulaj navrhuje prijať dve uznesenia. Prvé, ktorým žiada vládu, aby vypracovala správu o sociálno-ekonomických dopadoch súvisiacich so zvýšením cien plynu. Prosím, páni poslanci, prezentujme sa a hlasujme. (Hlasovanie.) 142 prítomných, 66 za, 15 proti, 47 sa zdržalo, 14 nehlasovalo. Návrh sme neschválili. Pán poslanec Šulaj navrhuje vypracovať správu o ekonomických podmienkach a dôvodoch zvýšenia cien plynu. Páni poslanci, prezentujme sa. (Hlasovanie.) 142 prítomných, 68 za, 19 proti, 40 sa zdržalo, 15 nehlasovalo. Návrh sme neschválili. Pán poslanec Madej navrhuje vypustiť z rokovania bod číslo 14. Hlasujeme, páni poslanci. (Hlasovanie.) 141 prítomných, 67 za, 29 proti, 30 sa zdržalo, 15 nehlasovalo. Návrh sme neschválili. Ďalej pán poslanec Madej navrhuje, aby vláda Slovenskej republiky predložila správu predsedu vlády o možnom rozpore záujmov predsedu vlády a ostatných členov vlády nominovaných za SDKÚ v súvislosti s prevzatím záväzku SDKÚ vo výške 22 mil. korún od súkromnej spoločnosti. Hlasujeme, páni poslanci. (Hlasovanie.) 136 prítomných, 55 za, 38 proti, 25 sa zdržalo, 18 nehlasovalo. Návrh sme neschválili. Pán poslanec Jaduš predložil štyri návrhy na doplnenie. Prvý – správu o čerpaní eurofondov v priereze jednotlivých programov a výhľad do konca roka 2005 so zreteľom na efektívnosť ich využitia. Hlasujeme, páni poslanci. (Hlasovanie.) 141 prítomných, 69 za, 10 proti, 54 sa zdržalo, 8 nehlasovalo. Návrh sme neschválili. Pán poslanec žiada o správu o riziku napadnutia územia Slovenskej republiky vtáčou chrípkou a o prijatých preventívnych opatreniach. Ako informáciu. Hlasujeme, páni poslanci. (Hlasovanie.) 137 prítomných, 66 za, 11 proti, 47 sa zdržalo, 13 nehlasovalo. Návrh sme neschválili. Ďalší návrh – správa o situácii v regiónoch postihnutých povodňami, o škodách a prijatých opatreniach na odstránenie následkov a prijatých protipovodňových opatreniach v druhom polroku 2005. Hlasujeme. (Hlasovanie.) 141 prítomných, 72 za, 2 proti, 53 sa zdržalo, 14 nehlasovalo. Návrh sme schválili. Posledný návrh – správa o príčinách a dopadoch lesných požiarov a prijatých protipožiarnych opatreniach v druhom polroku 2005. Hlasujeme, páni poslanci. (Hlasovanie.) 140 prítomných, 71 za návrh, 4 proti, 53 sa zdržalo, 12 nehlasovalo. Návrh sme schválili. Pán poslanec Ševc navrhuje prijať uznesenie, ktorým požiadame vládu o predloženie správy o ekonomických dopadoch sociálnych a zdravotných reforiem na obyvateľov. Hlasujeme, páni poslanci. (Hlasovanie.) 140 prítomných, 63 za, 14 proti, 48 sa zdržalo, 15 nehlasovalo. Návrh sme neschválili. Pani poslankyňa Tóthová žiada, aby Národná rada prijala uznesenie, ktorým požiada vládu o vypracovanie správy o dopadoch zvýšenia cien plynu na dôchodcov a rodiny s viac ako dvomi deťmi. Páni poslanci, hlasujeme. (Reakcie z pléna a ruch v sále.) Zvýšenie plynu povedala, ja mám... (Hlasovanie.) 132 prítomných, 57 za, 13 proti, 42 sa zdržalo, 20 nehlasovalo. Návrh sme neschválili. Pán poslanec Ondriaš žiada, aby sme prijali uznesenie, ktorým požiadame, aby do konca roka 2005 vláda Slovenskej republiky stiahla z Iraku všetky vojenské jednotky dislokované v tejto oblasti. Hlasujeme, páni poslanci. (Hlasovanie.) 136 prítomných, 34 za, 50 proti, 33 sa zdržalo, 19 nehlasovalo. (Návrh nebol schválený.) Ďalej pán poslanec oznámil, že ako navrhovateľ sťahuje návrh zákona o Slovenskej televízii, ktorého bol predkladateľom. Je súhlas, páni poslanci, hlasovať o tomto návrhu? (Súhlasná reakcia pléna.) Nemusíme. Ďalej pán poslanec Jarjabek navrhuje, aby sme... (Reakcie z pléna.) Aha, vystúpenie z NATO. Pán poslanec Hopta navrhuje, aby vláda Slovenskej republiky začala okamžité rokovanie s centrálou NATO o vystúpení Slovenskej republiky z NATO. Hlasujeme, páni poslanci. (Hlasovanie.) 137 prítomných, 10 za, 116 proti, 5 sa zdržalo, 6 nehlasovalo. Návrh sme neschválili. Pán poslanec Jarjabek žiada, aby sme prijali uznesenie, ktorým poprosíme ministra kultúry o informáciu, ako je ministerstvo kultúry pripravené na projektové financovanie kultúry v roku 2006 a aké finančné objemy na financovanie tohto druhu projektu požaduje. Hlasujeme, páni. Hlasujeme. (Hlasovanie.) 139 prítomných, 62 za, 10 proti, 50 sa zdržalo, 17 nehlasovalo. Návrh sme neschválili. Pán poslanec Jarjabek podal ďalší návrh, aby sme požiadali ministra kultúry o informáciu plnenia programu Obnovme si svoj dom. Páni poslanci, hlasujeme. (Hlasovanie.) 139 prítomných, 66 za, 6 proti, 52 sa zdržalo, 15 nehlasovalo. Návrh sme neschválili. Tým sme odhlasovali všetky návrhy poslancov na zmenu a doplnenie programu. Ešte pred hlasovaním o programe ako o celku chcem vás požiadať, aby sme súčasne odhlasovali aj možnosť, aby pri prerokúvaní správy výboru o stave použitia ITP v roku 2004 mohol byť na rokovaní Národnej rady o tomto bode programu prítomný aj riaditeľ Slovenskej informačnej služby. Páni poslanci, prosím, prezentujme sa a hlasujme o návrhu programu 50. schôdze Národnej rady ako o celku. (Hlasovanie.) 142 prítomných, 117 za návrh, 15 proti, 10 sa zdržalo. Návrh sme schválili. Pán poslanec Hort.